На основу члана 44. Закона о црквама и верским заједницама („Службени гласник РС“ бр. 36/2006), члана 70. Статута општине Жагубица („Службени гласник општине Жагубица“ бр. 1/2019), члана 5. Правилника о начину и поступку доделе средстава из буџета општине Жагубица традиционалним црквама и верским заједницама на територији општине Жагубица („Службени гласник општине Жагубица“, бр. 9/2025) и Одлуке о буџету општине Жагубица („Службени гласник општине Жагубица“ бр. 29/2024 и 1/2025), Општинско веће општине Жагубица, на 61. седници одржаној дана 23.05.2025.године, расписује:

**ЈАВНИ КОНКУРС**

**за финансирање пројекта/програма традиционалним црквама и верским заједницама на територији општине Жагубица који су од јавног интереса и финансирају се из буџета општине Жагубица за 2025.годину**

**Позивају се традиционалне цркве и верске заједнице са територије општине Жагубица, да доставе пројекте/програме од јавног интереса, који се финансирају из буџета општине Жагубица за 2025.годину.**

**1.ПРЕДМЕТ ЈАВНОГ КОНКУРСА**

Предмет јавног конкурса је избор и финансирање пројеката/програма од јавног интереса које реализују традиционалне цркве и верске заједнице који се финансирају из буџета општине Жагубица за 2025.годину

 Укупна расположива средства за реализацију програма по овом конкурсу обезбеђена су у буџету општине Жагубица за 2025.годину са функционалне класификације 160 – Опште услуге некласификоване на другом месту, позиција 49, економска класификација 481 - Дотације невладиним организацијама, у укупном износу од 1.000.000,00 динара.

**2.ПРАВО УЧЕШЋА**

Право учешћа на јавни конкурс имају традиционалне цркве и верске заједнице које се налазе на територији општине Жагубица, које реализују пројекте/програме од јавног интереса.

**Број предложених пројеката/програма од стране традиционалне цркве и верске заједнице** **није ограничен на један пројекат/програм .**

**Почетак реализације пројектнних активности почиње даном потписивања Уговора и траје до истека уговорних обавеза. Из буџета општине Жагубица неће се финансирати пројектне активности које су већ реализоване.**

**3. КРИТЕРИЈУМИ ЗА ДОДЕЛУ СРЕДСТАВА**

**Средства намењена традиционалним црквама и верским заједницама користе се за:**

**-**изградњу или обнову цркава и верских објеката,

-адаптацију или реконструкцију цркава и верских објеката,

-инвестиционо или текуће одржавање цркава и верских објеката и

-финансирање догађаја битних за верску заједницу

 Критеријуми за избор пројекта изградње, одржавања и обнове верских објеката су:

-степен угрожености верског објекта,

-категоризација верског објекта као културног добра (изузетан значај, велики значај, споменик културе), односно значај верског објекта за културу, уметност, историју, уколико верски објекат није утврђен као споменик културе,

-реалан финансијски план за предложени пројекат,

-величина парохије.

 Критеријуми за избор програма цркава и верских заједница (организовање црквених манифестација добротворно-хуманитарне активности, стручни, културни и научни програми и сл.) су:

-карактер и значај програма,

-допринос у унапређењу верских слобода и остваривања општег добра и заједничког интереса,

-реалан финансијски план за предложени програм,

-величина парохије.

**4.ПРИЈАВА И САДРЖАЈ ПРОГРАМА**

Уз образац пријаве на јавни конкурс,која садржи опште податке о подносиоцу пријаве и податке о програму традиционалне цркве и верске заједнице, подносе:

- основне податке о предлагачу програма;

- назив програма - пројекта;

- укупна средства потребна за реализацију програма, износ тражених средстава од локалне самоуправе, обезбеђено суфинансирање програма из других извора или сопствено учешће;

- период реализације програма;

- податке о локацијама где ће се одвијати програмске активности;

- опис програма;

- опис проблема, са којима се циљна група суочава и потребе циљне групе, које произилазе из тих проблема;

- податке о корисницима пројекта;

- општи и посебни циљеви пројекта;

- програмске активности;

- податке о очекиваним резултатима пројекта и циљевима који се постижу: обим задовољавања јавног интереса, степен унапређења стања у области у којој се програм спроводи;

- могућности наставка програмских активности-одрживост пројекта;

- податке о капацитетима за управљање и реализацију програма.

**5. ОБАВЕЗНА КОНКУРСНА ДОКУМЕНТАЦИЈА**

Обавезна конкурсна документација за пријаву на јавни конкурс, коју подносе традиционалне цркве и верске заједнице, садржи:

- пријава на конкурс-образац бр.1

- програм – образац бр.2;

- буџет програма- образац бр.3;

- изјава подносиoца пријаве образац бр.4;

- доказ о упису у регистар код надлежног министарства;

- извештај о утрошеним средствима по предходном конкурсу (подносе га само корисници средстава којима је по предходном конкурсу одобрено финансирање пројекта/програма).

Давалац средстава, може конкурсом тражити и допунску документацију за одређену област у складу са законским одредбама, које регулиши ту област.

**6.ПРЕУЗИМАЊЕ ПРИЈАВЕ И КОНКУРСНЕ ДОКУМЕНТАЦИЈЕ**

Образац пријаве на јавни конкурс и конкурсна документација, може се преузети сваког радног дана од 8-15 часова у просторијама Општинске управе општине Жагубица или на сајту општине Жагубица: https://www.zagubica.ls.gov.rs/

Особa за контакт је Драгана Милосављевић председник Комисије, коме се сва заинтересована лица могу обратити за сва питања у вези са конкурсом на телефон: 012/ 7 643 153

**7.ПОДНОШЕЊЕ ПРИЈАВЕ НА ЈАВНИ КОНКУРС СА ДОКУМЕНТАЦИЈОМ**

Комплетна документација за јавни конкурс, доставља се у затвореној коверти, на чијој полеђени се наводе подаци о подносиоцу пријаве. Пријава се подноси на писарници Општинске управе општине Жагубица у два примерка са назнаком:

„Општинско веће општине Жагубица - Комисији за спровођење поступка расподеле средстава за традиционалне цркве и верске заједнице - Не отварати“.

 Један примерак пријаве оверава се подносиоцу приликом предаје писарници. Уколико се пријава доставља путем поште, доставља се на следећу адресу:

 Општинско веће општине Жагубица - Комисија за спровођење поступка расподеле средстава за традиционалне цркве и верске заједнице ул. Трг ослобођења бр. 1, 12320 Жагубица.

Рок за достављање пријава је 10 дана од дана објављивања јавног позива.

Неблаговремене и непотпуне пријаве неће бити разматране.

**8.ПОСТУПАК, НАЧИН И РОКОВИ ОДЛУЧИВАЊА**

Комисија за спровођење поступка расподеле средстава за традиционалне цркве и верске заједнице које се финасирају из буџета општине Жагубица о спроведеном поступку јавног конкурса води записник и сачињава Извештај о свим поднетим пријавама.

На Извештај о поднетим пријавама учесници конкурса имају право приговора у року од 5 (пет) дана од дана његовог објављивања на званичном сајту општине Жагубица. Одлуку о приговору доноси Комисија у року од 5 (пет) дана од дана његовог пријема и иста је коначна.

Комисија коначни Извештај, записник о раду и предлог Одлуке о начину и висини расподеле средстава за финасирање програма/пројеката традиционалнних цркава и верских заједница који су од јавног интереса и финансирају се из буџета општине Жагубица доставља Општинском већу у року од 5 (пет) дана.

 Општинско веће доноси Одлуку о начину и висини расподеле средстава за финасирање програма/пројеката традиционалнних цркава и верских заједница који су од јавног интереса и финансирају се из буџета општине Жагубица .

 Одлука садржи: листу свих програма којима ће бити додељена средства на основу спроведеног конкурса, назив традиционалне цркве и верске заједнице која су поднела пријаве,као и износ средстава, који ће бити додељен сваком програму. Одлука треба да садржи и укупан износ средстава који ће бити додељен на основу спроведеног конкурс, намену и начин преноса средстава удружењима грађана . Одлука о избору програма удружења грађана доставља се учесницима који су изабрани на конкурсу.

 По пријему Одлуке о избору пројеката/програма, традиционалне цркве и верске заједнице закључују Уговор са председником Општине Жагубица, којим се уређују међусобна права, обавезе и одговорности уговорних страна, а нарочито: предмет програма, рок у коме се програм реализује, износ средстава и начин преноса средстава. Уговором се такође утврђују обавезе подношења извештаја, начин решавања спорова, као и друга права и обавезе уговорних страна.

**ЈАВНИ ПОЗИВ ЈЕ ОТВОРЕН ОД 23.05.2025.ГОДИНЕ ДО 02.06.2025.ГОДИНЕ.**

**ОПШТИНСКО ВЕЋЕ ОПШТИНЕ ЖАГУБИЦА**

**Број**: **II–01-401-828/25** **ЗАМЕНИК ПРЕДСЕДНИКА**

**Датум: 23.05.2025.год ОПШТИНЕ ЖАГУБИЦА**

 Предраг Ивковић